北遊寄崔象之
作者：范純仁
朝代：宋

paragraphs: 塵埃都門路，羸馬復北首。
徘徊孤客心，厭此行役久。
秋雲結層陰，風葉下高柳。
解鞍止孤館，斜雨入戶牖。
愁懷寫長川，時運付杯酒。
回念宇宙間，無一真我有。
功名聖賢事，世味俗自厚。
行心弗愧天，安俟傳不朽。
偶爲細故牽，還成浪奔走。
矧庇吾族繁，折腰仰五斗。
營營百年內，此累難遽否。
田廬儻其完，尚可歸老醜。
人事固莫定，此志誠不苟。
誦言成短章，聊以告吾友。